Pandosia (Bruttium)

Pandosia (, myös ) oli antiikin aikainen kaupunki ja kaupunkivaltio ("polis") Suur-Kreikassa eli Magna Graeciassa nykyisen Italian alueella. Se sijaitsi lähellä nykyistä Cosenzaa, mutta sen tarkkaa sijaintipaikkaa ei tunneta. Se sijoitetaan joskus nykyisen Castroliberon tienoille.
Maantiede.
Pandosian kaupunki sijaitsi Bruttiumin niemimaalla lähellä Lucanian rajaa. Strabon kuvaa sen olleen hieman Consentian eli nykyisen Cosenzan yläpuolella, mutta tämän ilmaisun tarkka merkitys ei ole selvä. Livius puolestaan kutsuu sitä kaupungiksi, joka ”hallitsi Lucanian ja Bruttiumin rajoja”.
Kaupungin aivan tarkkaa sijaintia ei tunneta. Strabon kuvailee Pandosiaa vahvasti linnoitetuksi kaupungiksi, joka sijaitsi kolmen huipun muodostamalla kukkulalla, mistä se sai oraakkelin antaman nimen "Pandosia trikolōnos" (). Strabonin ja Liviuksen epämääräisten viittausten lisäksi Pseudo-Skymnos mainitsee Pandosian rannikolla olleiden Krotonin ja Thurioin välillä, mutta kyseessä oli selvästi sisämaakaupunki, ja sen on täytynyt sijaita Consentian ja Thurioin välisillä vuorilla. Akheron-joen läheisyys ei anna lisätietoa, sillä kyseessä oli merkityksetön puro, jonka nimeä ei mainita missään muussa yhteydessä, joten sitä ei voida varmuudella tunnistaa.
Bruttiumin Pandosiaa ei tule sekoittaa samannimiseen Pandosian kaupunkiin Lucaniassa. Sekaannus esiintyy jo antiikin aikana muun muassa Theopompoksella. Tämä on kuitenkin ymmärrettävä virhe, koska Pandosia sijaitsi aivan näiden kahden alueen rajalla. Liviuksen ja Strabonin maininnat eivät jätä epäilystä siitä, että kaupunki todella sijaitsi Bruttiumissa.
Historia.
Pandosia oli Strabonin mukaan alun perin oinotrialainen kaupunki ja toimi jopa jonkin aikaa oinotrialaisten kuninkaiden pääkaupunkina. Se näyttää kuitenkin varmasti saaneen kreikkalaisen siirtokunnan, sillä Pseudo-Skylaks mainitsee sen nimenomaisesti kreikkalaisena kaupunkina Italian tällä alueella, ja myös Pseudo-Skymnos viittaa siihen samoin, joskin hieman epämääräisemmin. Pandosia kuului Suur-Kreikan akhaialaisiin kaupunkeihin, ja se vaikuttaa olleen alun perin Sybariin ja myöhemmin Krotonin alaisuudessa. Eusebios väittää, että se olisi perustettu samana vuonna kuin Metapontion, mikä viittaisi siihen, että se olisi ollut itsenäinen siirtokunta. Hänen antamansa ajoitus, vuosi 774 eaa., on kuitenkin selvästi virheellinen.
Riippumatta siitä, oliko kaupunki alun perin itsenäinen siirtokunta, sen on täytynyt olla Krotonin alaisuudessa tämän kaupungin suuruuden aikana, minkä vuoksi sen nimeä ei aina mainita Suur-Kreikan kaupunkien joukossa. Kaupunki löi omaa akhaialaisen standardin mukaista hopearahaa yhdessä Krotonin kanssa viimeistään vuodesta 500 eaa. lähtien. Kaupungin kansalaisesta käytettiin etnonyymiä "Pandosīnos" ().
Pandosian mainitaan vain harvoin antiikin historiassa. Epeiroksen kuningas Aleksanteri kaatui siellä käydyssä Pandosian taistelussa brutteja vastaan vuonna 326 eaa. Kuningas oli saanut oraakkelilta varoituksen välttää Pandosiaa, mutta hän luuli tämän viittaavan Thesprotian Pandosiaan Akheron-joen varrella eikä tiennyt, että Italiassa oli sekä samanniminen kaupunki että joki.
Pandosian nimi mainitaan jälleen Liviuksen historiateoksessa toisen puunilaissodan aikana, jolloin konsuli Sempronius Tuditanus valloitti sen takaisin bruteilta vuonna 204 eaa. Livius mainitsee kaupungin yhdessä Consentian kanssa, erotuksena muista vähämerkityksellisemmistä kaupungeista ("ignobiles aliae civitates"). Se oli siis tuolloin vielä huomattava kaupunki, ja vielä Strabon vaikuttaa viittaavan siihen edelleen olemassa olevana, mutta myöhemmin siitä ei ole enää mitään mainintaa.